送程左史以右撰知夔州分韻得重字
作者：魏了翁
朝代：宋

paragraphs: 煙草暝江湖，霜風纈郊壟。
黎明北門道，雜遝冠蓋擁。
程侯倦左墄，引去何太勇。
瀘江春信回，書殿星極捧。
帝念夔子國，側耕地荒茸。
吏饕賦政煩，室罄小人恐。
申命亟移麾，遬驅毋上冢。
彤幨下霄漢，環珮鏘璧珙。
山川洗悽戚，草木企孤聳。
斧斤刈伐餘，急與護把拱。
古人爲己學，非以博華寵。
事業貫千載，富貴不旋踵。
願言樹風聲，永作蜀山重。